Məlú mə́tē, ńdɔ Bəfilísta bə́ ngáman komozǎn bītá naa bâkə lúman ai Ísraɛ̂l. Akish nyé ai Dávid nâ: “Yəmə́ naa wayi kə ai ma á bītá mína bod bóe.” 2Dávid nyé nâ: “M̀bəŋ ! Ábōg dī wayi yəm é mam etúgā dzóē yáyi bɔ́.” Akish nyé ai Dávid nâ: “Mayi wa tə́lē ńkāla ǹkug nyɔ́l wáma á ńnǒm etɔá.” Sául bân ǹgəngán mīníngá yā Ein Dor 3Hálā Samuɛ̂l a wú yǎ, Ísraɛ̂l bə́sə̄ bə́ yə̄b nyē bə́ kə́ fə̄ nyé dzəb á Rama, á dzāl díé. Sául a ngáman tsídǎn bǒd məngaŋ ai bəbwé bə́ ngám bə́sə̄ á ńnam. 4Bəfilísta bə́ ngáman tógan, bə́ sɔ́ vúl ńkān bítá wábán á Sunem. Sául nyé a mǎn kóan Ísraɛ̂l, bə́ sɔ̄ vúl ńkān bítá á Gilboa. 5Á yén, Sául a ngáyén ńkān bítá Bəfilísta, ǎ ngambáda fɔ́ɔ́, ǹnə́m ó ngakud nyé ábum. 6A síli Ńtondôbə fəg, Ǹtondôbə təge nyé yalan tɔ á bīyə́yə̄m, tɔ ai fada, tɔ ai profɛ́d. 7Sául nyé ai bɔ́ngɔ́ bóé naa: “Dzə́ŋán ma é mīníngá yǎ ā yəm lóē bə̄kón. Mayi kə ábə̄ nyé mə́ sílī nyé mam.” Bɔ́ngɔ́ bóé bɔ́ ai nyé nâ: “Miníngá yǎ ā yəm lóē bə̄kón á nə á Ein Dor.” 8Sául a kódó á sí a mǎn fɔ̌l mīḿbɔ̄d míé, a nɔŋɔ́ fɔ̄ɔ̄ bīwɔ́man bifə́ énye ǎ kə̄ nyɔ́ bân bod bə́bɛ̄; bə́ kə́ kwī ábə miníngá ai alú ásə, nyé ai nyé nâ: “Lóége ma bəkón, ó lóe ma é mod mǎyi wa kad.” 9Miníngá nyé ai nyé nâ: “Ékīé, wayəm ḿból Sául a ngáman vǎ bōd məngaŋ ai bəbwé bə́ ngám, ńdɔ̄ dzé wāzu ma kɔli ólām naa mə́ wu ?” 10Sául a kaní nyē sɔŋ ábə Ǹtondôbə nyé nâ: “Və anə́ Ńtondôbə a və̌, m̀bə̂ dzam ǎ yǐ kig yénán ai wa.” 11Miníngá nyé ai nyé nâ: mə́ lóe wa zá ?” Nyé ai nyé nâ: “Lóége ma Samuɛ̂l.” 12Á yén, mīníngá á ngāyén Samuɛ̂l, a yédán fɔ̄ɔ̄ kíŋ á yób étēde, nyé ai Sául nâ: “Amú dzé ó və̄ dug ma ? Wǎmēn ó nə̄ Sául.”